ROZHODNUTIE KOMISIE
z 11. júla 2005,
ktoré sa týka žiadosti Maďarskej republiky o uplatňovanie znížených sadzieb DPH na dodávky zemného plynu
[oznámené pod číslom K(2005) 2514]
(Iba maďarský text je autentický)
(2005/568/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 12 ods. 3 písm. b),
keďže:
(1)
Listom, ktorý Komisia zaevidovala 12. apríla 2005, Maďarská republika oznámila Komisii svoj zámer uplatňovať zníženú sadzbu DPH na dodávky zemného plynu.
(2)
V súlade s prílohou X k zmluve o pristúpení je Maďarsko oprávnené uplatňovať zníženú sadzbu DPH na dodávky zemného plynu a elektrickej energie počas jedného roka odo dňa pristúpenia. Maďarsko od 1. januára 2004 uplatňuje bežnú sadzbu dane na dodávky elektrickej energie.
(3)
Maďarsko chce naďalej uplatňovať zníženú sadzbu dane na dodávky plynu (15 %) a bežnú sadzbu dane na dodávky elektrickej energie (25 %). Uvedená diferenciácia sadzieb nespôsobuje narušenie hospodárskej súťaže ani prechod od spotreby elektrickej energie k spotrebe plynu. Táto situácia sa vysvetľuje najmä vnútroštátnymi pravidlami na stanovovanie cien, ktoré sa podstatne líšia, pokiaľ ide o zemný plyn a elektrickú energiu, ako aj skutočnosťou, že z technicko-technologického hľadiska sa môžu obidva produkty navzájom nahrádzať iba na vykurovacie účely. Podľa informácií poskytnutých maďarskými orgánmi je cena za elektrickú energiu približne trikrát vyššia než cena za zemný plyn.
(4)
Okrem toho boli pravidlá týkajúce sa DPH vzhľadom na miesto dodávok zemného plynu, ako je stanovené v šiestej smernici o DPH, zmenené a doplnené smernicou 2003/92/ES (2). Dodávky zemného plynu v konečnej fáze od obchodníkov a distribútorov konečnému spotrebiteľovi sú zdanené v mieste, kde spotrebiteľ tovar v skutočnosti používa a spotrebuje s cieľom zabezpečiť, aby sa zdaňovanie uskutočňovalo v krajine, v ktorej sa realizuje skutočná spotreba.
(5)
Plánované opatrenie je všeobecným opatrením, ktorého cieľom je uplatniť zníženú sadzbu DPH na dodávky zemného plynu v súlade s článkom 12 ods. 3 písm. b) šiestej smernice o DPH.
(6)
Vzhľadom na to, že ide o všeobecné opatrenie, ktoré nestanovuje žiadnu výnimku, riziko narušenia hospodárskej súťaže treba považovať za neexistujúce. Keďže podmienka stanovená v článku 12 ods. 3 písm. b) šiestej smernice je týmto splnená, Maďarsko by malo byť schopné uplatňovať príslušné opatrenie hneď po oznámení tohto rozhodnutia,
PRIJALA TOTO ROZHODNUTIE:
Článok 1
Maďarsko môže uplatňovať opatrenie, ktoré oznámilo listom z 12. apríla 2005 a ktoré sa týka uplatňovania zníženej sadzby DPH na dodávky zemného plynu bez ohľadu na podmienky výroby a dodávok.
Článok 2
Toto rozhodnutie je určené Maďarskej republike.
V Bruseli 11. júla 2005